Yuri Dojč

**Yuri Dojč** (* 12. máj 1946) je slovensko-kanadský umelecký a komerčný fotograf, ktorého práce zahŕňajú okrem iných čierno-biele akty, portréty kanadských veteránov z obdobia 2. svetovej vojny, a projekty *American Dreams*, *Marble Woman* ako aj jeho výstavu *Last Folio*.

## Mladosť
Yuri Dojč vyrastal v meste Humenné na východe Slovenska. Jeho otec pracoval ako riaditeľ strednej školy a matka ako učiteľka. V roku 1954 sa rodina s vtedy 8-ročným Yurim presťahovala do Bratislavy. V roku 1968 sa ako študent zúčastnil letného študijného programu v Londýne, keď vojská Varšavskej zmluvy vpadli do vtedajšieho Česko-Slovenska. Počúvnuc radu svojho otca sa Yuri Dojč rozhodol, že sa domov nevráti, o rok neskôr emigroval do Kanady a usadil sa v Toronte.

## Vzdelanie
Po vyštudovaní v odbore strojárstvo Dojč pokračoval štúdiom psychológie na Univerzite Komenského v Bratislave. Krátko na to bolo jeho štúdium prerušené sovietskou inváziou. Po príchode do Kanady začal študovať fotografiu na Ryerson University v Toronte. Už počas školy pracoval ako fotoeditor študentského týždenníka *Eyeopener* a spolupracoval po boku budúcej novinárskej žurnalistky Christie Blatchfordovej a s ľudmi ako reportér CBC Paul Workman, reportér City TV Jojo Chintoh a komik Paul Chato.

## Kariéra
Dojčovu prácu v začiatkoch ovplyvnili fotografovia Edward Weston, Irving Penn, Man Ray a Guy Bourdin, ale aj maliari René Magritte, Egon Schiele a Amedeo Modigliani. Zo začiatku sa venoval fotografovaniu interiérových prvkov ako dvere, okná, stoličky a kvety, neskôr ho začalo priťahovať fotografovanie ľudí.

V roku 1975 si Yuri Dojč otvoril vlastný fotografický ateliér, kde tvoril a pracoval pre spoločnosti ako FedEx, American Express, Canon, Seagrams, General Motors, Eastman Kodak, Porsche, Club Med, Brooks, Panasonic ako aj pre reklamné agentúry po celom svete.

V 80-tych rokoch 20. storočia, v čase vrcholu éry plagátov, sa Dojčove fotografie objavili aj vo filme D.C. Cab. Jeho troma najpredávanejšími fotografiami boli *Legs*, *Bicycle* a *Chair*.

## Výstavy
Od roku 1975 vystavoval Yuri Dojč mnohokrát sólovo ale aj v spojení s inými v Kanade, USA, Veľkej Británii, Belgicku, Poľsku, Česku a samozrejme aj na Slovensku.

Pod názvom *Last Folio* sa 1. septembra 2011 konala *Fotografická cesta s Yurim Dojčom* v umeleckej galérii Grunwald Gallery of Art na Univerzite v Indiane v americkom Bloomingtone. Fotografie zachytávajú krajinu, synagógy a predmety, to, čo ľudia z početných slovenských židovských komunít opustili a zanechali kvôli deportácii do koncentračných táborov v roku 1942. *"To, čo ostalo"* je zároveň jedným z podtitulov tejto výstavy.

Táto výstava bola pôvodne uvedená v Slovenskom národnom múzeu, nasledovaná prezentáciami v Gonville and Caius Lower Library v anglickom Cambridge, v Múzeu židovského dedičstva v New Yorku, v sídle Európskej komisie v Bruseli.

## Ocenenia

* 2023 - Rad Ľudovíta Štúra II. triedy za mimoriadne zásluhy o rozvoj SR v oblasti kultúry, ako aj za mimoriadne šírenie dobrého mena SR v zahraničí. 

## Knihy
*DOJC, Yuri, KRAUSOVA, Katya: *Last Folio: Textures of Jewish Life in Slovakia*. Indiana University Press, 2011. 128 s. ISBN 978-0253223777.
*DOJC, Yuri: *Honour*. Chartwell, 2010. ISBN 978-0978115517.
*DOJC, Yuri: *Eros Fotografia*. Gruppo Editoriale L'Espresso, 2003. ASIN: B001BQ4KPI.
*DOJC, Yuri: *Marble Woman*. Firefly Books Ltd, 1993. 96 s. ISBN 978-1895565263.

## Odkazy

### Referencie

* 

### Externé odkazy
*YuriDojc.com - oficiálny web.
*Yuri Dojc on PhotoSensitive.com 
*What Remains? A Photographer and a Filmmaker Go Back to Slovakia. Dan Friedman, 3. novembra 2010, Forward.com.
*New Work: Last Folio at the Museum of Jewish Heritage. 4. apríl 2011, Pentagram.com.
*Last Folio: A living Monument to Holocaust . Marie Tobias, 27. júl 2011, Times.com.

Kategória:Kanadskí fotografi
Kategória:Slovenskí fotografi
Kategória:Osobnosti z Humenného
Kategória:Kanadské osobnosti slovenského pôvodu
Kategória:Držitelia Radu Ľudovíta Štúra II. triedy
Kategória:Slovenskí portrétni fotografi
Kategória:Kanadskí portrétni fotografi